b'\n_START_ARTICLE_\nAidas Feliksas Palubinskas\n_START_SECTION_\nBiografija\n_START_PARAGRAPH_\nGim\xc4\x97 ekonomini\xc5\xb3 moksl\xc5\xb3 profesoriaus Felikso ir gamtosaugos chemik\xc4\x97s Saul\xc4\x97s Palubinsk\xc5\xb3 \xc5\xa1eimoje. Jauniausias i\xc5\xa1 penki\xc5\xb3 vaik\xc5\xb3. Turi dvi seseris \xe2\x80\x93 Gint\xc4\x85 ir Mild\xc4\x85 ir du brolius \xe2\x80\x93 Lin\xc4\x85 ir Kov\xc4\x85. Iki 16 met\xc5\xb3 gyveno JAV, Suomijoje, Austrijoje, Did\xc5\xbeiojoje Britanijoje._NEWLINE_Lank\xc4\x97 Vasario 16-osios gimnazij\xc4\x85 Vokietijoje. 1992 m. baig\xc4\x97 \xc4\x8cikagos Loyola universitet\xc4\x85 (specialyb\xc4\x97 \xe2\x80\x93 vokie\xc4\x8di\xc5\xb3 kalba ir literat\xc5\xabra, paspecialyb\xc4\x97s: pranc\xc5\xabz\xc5\xb3 kalba, filosofija, politiniai mokslai, teologija). 1996 m. \xc5\xa0iaur\xc4\x97s Ilinojaus Universiteto Teis\xc4\x97s koled\xc5\xbee baig\xc4\x97 tarptautin\xc4\x97s ir j\xc5\xabr\xc5\xb3 teis\xc4\x97s mokslus, teis\xc4\x97s daktaras.\n_START_SECTION_\nPolitin\xc4\x97 ir profesin\xc4\x97 veikla\n_START_PARAGRAPH_\n1989 m. burlaiviu \xe2\x80\x9eLietuva\xe2\x80\x9c perplauk\xc4\x97 Atlanto vandenyn\xc4\x85 (i\xc5\xa1 JAV \xc4\xaf Lietuv\xc4\x85). 1990 m. Lietuvai atk\xc5\xabrus nepriklausomyb\xc4\x99, Auk\xc5\xa1\xc4\x8diausiosios Tarybos Pirmininko patar\xc4\x97jas u\xc5\xbesienio politikos klausimais. 1992\xe2\x80\x931993 m. Seimo nario pad\xc4\x97j\xc4\x97jas. Per 1993 m. LR Prezidento rinkimus Stasio Lozorai\xc4\x8dio rinkim\xc5\xb3 \xc5\xa1tabo rinkimini\xc5\xb3 kelioni\xc5\xb3 po Lietuv\xc4\x85 vadovas. 1996 m. Seimo rinkimuose vadovavo Felikso Palubinsko, v\xc4\x97liau tapusio Seimo pirmininko pavaduotoju, rinkim\xc5\xb3 kampanijai. 1997\xe2\x80\x932004 m. u\xc5\xbesiim\xc4\x97 priva\xc4\x8dia teisine praktika Klaip\xc4\x97doje. 1997\xe2\x80\x932003 m. organizacijos \xe2\x80\x9eEuropos liaudies partijos jaunimas\xe2\x80\x9c, vienijan\xc4\x8dios per 1 milijon\xc4\x85 nari\xc5\xb3, tarybos narys ir viceprezidentas. 2004\xe2\x80\x932008 m. dirbo Europos Parlamento nario Eugenijaus Gentvilo atstovu Lietuvoje. Dirbo V\xc5\xa1\xc4\xae \xe2\x80\x9eAtvira visuomen\xc4\x97 ir jos draugai\xe2\x80\x9c, "Liberalios reformos" direktoriumi._NEWLINE_Jaun\xc5\xb3j\xc5\xb3 krik\xc5\xa1\xc4\x8dioni\xc5\xb3 demokrat\xc5\xb3 \xc4\xafk\xc5\xabr\xc4\x97jas, 2003 m. Nuo 2007 iki 2008 m. Klaip\xc4\x97dos rajono savivaldyb\xc4\x97s tarybos narys (pakviestas dirbti ES Komisijoje atsisak\xc4\x97 mandato)._NEWLINE_Nuo 2008 m. liepos m\xc4\x97n. iki 2010 m. sausio dirbo Europos S\xc4\x85jungos Komisijoje Laisv\xc4\x97s, Teisingumo ir Saugumo Generaliniame Direktorate. 2010 - 2014 dirbo Europos Audito R\xc5\xabmuose \xe2\x80\x93 pareig\xc5\xabnas atsakingas u\xc5\xbe komunikacij\xc4\x85 (Atstovas Spaudai).  \xc5\xa0iuo metu dirba Europos Komisijos Generaliniame Direktorate - Finansinis stabilumas, finansin\xc4\x97s paslaugos ir kapitalo rink\xc5\xb3 s\xc4\x85junga - pareig\xc5\xabnu atsakingu u\xc5\xbe spaudos reikalus.\n_START_SECTION_\nVisuomenin\xc4\x97 veikla\n_START_PARAGRAPH_\nAteitinink\xc5\xb3 federacijos narys - K\xc4\x99stu\xc4\x8dio Korporacijos narys. J\xc5\xabr\xc5\xb3 skautas - Budys.  Vasario 16-osios Gimnazijos Kuratorijos narys nuo 2018 met\xc5\xb3._NEWLINE_Pom\xc4\x97giai: dvira\xc4\x8dio kelion\xc4\x97s, keliavimas, uogininkyst\xc4\x97 ir vyndaryst\xc4\x97, stovyklavimas, \xc5\xbeygiai (ypa\xc4\x8d \xc5\xa0v. Jok\xc5\xabbo keliu ir Via Francigena).\n_START_SECTION_\n\xc5\xa0eima\n_START_PARAGRAPH_\n\xc5\xbdmona J\xc5\xabrat\xc4\x97 Adomaityt\xc4\x97-Palubinskien\xc4\x97, s\xc5\xabn\xc5\xabs Vincentas Linas (g. 2005 m.) ir Saulius (g. 2008 m.)'